## Življenje Primoža Trubarja

Trubar se je rodil v Rašici (tudi Raščica, Račca ali Rastčica) pri [Velikih Laščah](http://sl.wikipedia.org/wiki/Velike_La%C5%A1%C4%8De) tesarju in mlinarju Mihi, podložniku turjaških grofov, in materi Jeri. Prvi Trobar na Raščici se v [urbarju](http://sl.wikipedia.org/wiki/Urbar) zasledi leta [1482](http://sl.wikipedia.org/wiki/1482).

Leta [1520](http://sl.wikipedia.org/wiki/1520) je oče Miha prosil Turjačane za dovoljenje, da se sme sin Primož šolati za duhovski stan. Dvanajst let mu je bilo, ko je šel z doma. Šolal se je eno leto na [Reki](http://sl.wikipedia.org/wiki/Reka%2C_Hrva%C5%A1ka), nato dve leti v [Salzburgu](http://sl.wikipedia.org/wiki/Salzburg); tam se je moral preživljati s cerkvenim petjem. Več različic govori o razlogih za njegovo selitev iz Salzburga v [Trst](http://sl.wikipedia.org/wiki/Trst). V Trstu se je znašel pri škofu [Bonomu](http://sl.wikipedia.org/wiki/Peter_Bonomo); pri njem je bil za osebnega služabnika, razen tega pa je pel kot član pevskega zbora v stolnici.

Ko je bil star devetnajst let, mu je Bonomo že dodelil župnijo [Loko pri Zidanem mostu](http://sl.wikipedia.org/wiki/Loka_pri_Zidanem_mostu) (v Loki per Radočaju - v Loki pri Radečah). Trubar jo je kmalu izročil [vikarju](http://sl.wikipedia.org/wiki/Vikar), sam pa odšel v bogoslovno službo na [Dunaj](http://sl.wikipedia.org/wiki/Dunaj), kjer je ostal dve leti. Leta [1530](http://sl.wikipedia.org/wiki/1530) ga je škof Bonomo posvetil za [duhovnika](http://sl.wikipedia.org/wiki/Duhovnik) in ga določil za vikarja v [Laškem](http://sl.wikipedia.org/wiki/La%C5%A1ko), kjer je pridigal v duhu [Erazma Rotterdamskega](http://sl.wikipedia.org/wiki/Erazem_Rotterdamski) in seznanjal ljudi z nauki, ki jih uče [evangeliji](http://sl.wikipedia.org/wiki/Evangelij). Pred jezo faranov, ki so mu grozili, saj so jih njegove pridige v novem duhu vznemirjale, se je umaknil v [Ljubljano](http://sl.wikipedia.org/wiki/Ljubljana), kjer je sprejel mesto stolnega pridigarja. V svojih pridigah je Trubar uporabljal svetopisemsko razlago švicarskih [reformistov](http://sl.wikipedia.org/w/index.php?title=Reformist&action=edit&redlink=1) in [zwinglijancev](http://sl.wikipedia.org/w/index.php?title=Ulrich_Zwingli&action=edit&redlink=1) [Bullingerja](http://sl.wikipedia.org/w/index.php?title=Heinrich_Bullinger&action=edit&redlink=1) in [Pellicana](http://sl.wikipedia.org/w/index.php?title=Pellican&action=edit&redlink=1), zagovarjal je [Lutrovo](http://sl.wikipedia.org/wiki/Martin_Luther) dogmo. Zaradi njegovih nazorov ga je deželni glavar leta [1540](http://sl.wikipedia.org/wiki/1540) pregnal in Trubar se je ponovno zatekel v Trst pod okrilje škofa Bonoma, ki mu je dal službo slovenskega pridigarja. Bonomo ga je vnemal za gesla in razmišljanja švicarskega reformatorja [Kalvina](http://sl.wikipedia.org/w/index.php?title=Joannes_Calvin&action=edit&redlink=1). Bonomo je kmalu dosegel pri ljubljanskem škofu [Kacijanarju](http://sl.wikipedia.org/w/index.php?title=Franc_Kacijanar&action=edit&redlink=1), da je Trubarja imenoval za [kanonika](http://sl.wikipedia.org/w/index.php?title=Kanonik&action=edit&redlink=1). V Ljubljano se je vrnil leta [1542](http://sl.wikipedia.org/wiki/1542).

Pod novim škofom [Urbanom Tekstorjem](http://sl.wikipedia.org/w/index.php?title=Urbanom_Tekstor&action=edit&redlink=1), ki je bil vnet [katolik](http://sl.wikipedia.org/wiki/Katolik), je Trubar dobil službo [vikarja](http://sl.wikipedia.org/wiki/Vikar) v [Šentjerneju](http://sl.wikipedia.org/wiki/%C5%A0entjernej) na Dolenjskem. Tam naj bi uredil gospodarstvo župnije, dejansko pa so pripravljali teren, da Trubarja zaprejo. To je pravočasno izvedel, se sprva skril, nato pa v letu [1548](http://sl.wikipedia.org/wiki/1548) pobegnil v [Nürnberg](http://sl.wikipedia.org/wiki/N%C3%BCrnberg) v [Nemčijo](http://sl.wikipedia.org/wiki/Nem%C4%8Dija).

Na Nemškem je Trubar po posredovanju predikata [Vida Dietricha](http://sl.wikipedia.org/w/index.php?title=Vid_Dietrich&action=edit&redlink=1) dobil službo drugega pridigarja v [Rothenburgu](http://sl.wikipedia.org/w/index.php?title=Rothenburg&action=edit&redlink=1) ob [Tauberi](http://sl.wikipedia.org/w/index.php?title=Taubera&action=edit&redlink=1) in se kmalu oženil z Barbaro, hčerjo Matije Sitarja iz [Kranja](http://sl.wikipedia.org/wiki/Kranj). To je bil čas, ko je Trubar začel snovati in uresničevati zamisli za razvoj [slovenske književnosti](http://sl.wikipedia.org/wiki/Slovenska_knji%C5%BEevnost). Prestopil je k [augsburški veroizpovedi](http://sl.wikipedia.org/w/index.php?title=Augsbur%C5%A1ka_veroizpoved&action=edit&redlink=1) in bil pravi [protestant](http://sl.wikipedia.org/wiki/Protestantizem). Začel je uresničevati zamisel pridobivanja Slovencev za novo vero s slovensko tiskano besedo. Da bi ustregel praktičnim potrebam, je sestavil najprej [katekizem](http://sl.wikipedia.org/wiki/Katekizem) in [abecednik](http://sl.wikipedia.org/wiki/Abecednik). Za osnovo knjižnega jezika je vzel govor svojega rojstnega kraja Raščice (Rašice), torej osrednje [slovensko narečje](http://sl.wikipedia.org/wiki/Slovenska_nare%C4%8Dja), za katerega je menil, da ga razumejo vsi Slovenci. Kmalu po izidu prve knjige je Trubar dobil župnijo v [Kemptenu](http://sl.wikipedia.org/w/index.php?title=Kempten&action=edit&redlink=1) ob tirolski meji.

Junija [1561](http://sl.wikipedia.org/wiki/1561) se je odpravil v Ljubljano, kjer so ga veličastno in prisrčno sprejeli. Uredil je slovensko protestantsko cerkev in dosegel, da so po pomembnih krajih na Slovenskem nastavili pridigarje. Žal je kmalu prišel v spor s [Klombnerjem](http://sl.wikipedia.org/w/index.php?title=Matija_Klombner&action=edit&redlink=1), ker je hotel dati v tisk zbirko protestantskih cerkvenih pesmi dvomljive kakovosti. Po dveh mesecih bivanja v Ljubljani se je vrnil v Urach. Tam je Trubar neumorno delal naprej. Naslednje leto, spet v juniju 1562, se je Trubar vrnil kot superintendent v Ljubljano. Močno je bil zaposlen, vendar je še nadalje pisal nemška posvetila za hrvatske knjige, ki so jih izdajali v Ugnadovem zavodu. Sestavil in izdal je *Cerkveno ordningo* ([1564](http://sl.wikipedia.org/wiki/1564)), to je cerkveni red za slovensko cerkev. S tem redom je posegel v pravice deželnega kneza, ki je dal knjigo zapleniti, Trubarja pa izgnati. Po vrnitvi v Nemčijo je Trubar bival nekaj mesecev v [Lauffenu](http://sl.wikipedia.org/w/index.php?title=Lauffen&action=edit&redlink=1) ob [Neckarju](http://sl.wikipedia.org/w/index.php?title=Neckar&action=edit&redlink=1), nato se je za stalno naselil v [Derendingenu](http://sl.wikipedia.org/wiki/Derendingen), kjer je bil župnik do smrti. Trubar je umrl v starosti oseminsedemdeset let v Derendingenu, kjer je tudi pokopan.